Vroue se skenking hou meisies in die skoolGretha Wiid, die motiveringspreker wat die jaarlikse konferensie aanbied, het die konferensiegangers gevra om sanitêre ware saam te bring wat aan Solidariteit Helpende Hand se #HelpHanna-projek geskenk is. Foto: Verskaf. ŉ Duisend tienermeisies sal in 2018 nie ŉ dag skool hoef mis te loop nie, te danke aan die ruimhartige skenking van die vroue wat vanjaar se Worthy Woman-konferensie bygewoon het. Gretha Wiid, die motiveringspreker wat die jaarlikse konferensie aanbied, het die konferensiegangers gevra om sanitêre ware saam te bring wat aan Solidariteit Helpende Hand se #HelpHanna-projek geskenk is. Daar is só altesaam 3 654 doekies ingesamel. “Ons wil graag vir Gretha Wiid en almal wat die Worthy Woman-konferensie bygewoon het, bedank vir hulle ondersteuning met die #HelpHanna-projek,” het Lizelle Joubert, projekorganiseerder by Helpende Hand, gesê. “Mense sal dit nie glo nie, maar sanitêre ware is ŉ luuksheid in baie huishoudings. Ons het ouers wat vertel hulle moet kies tussen brood en sanitêre ware vir hulle dogters.” Volgens ŉ studie deur Helpende Hand in 2015 het een uit elke tien meisies in Suid-Afrika nie genoeg sanitêre ware om deur die maand te kom nie. Die meisies is ook te skaam om vir hulp te vra en bly dus vir tot vyf dae ŉ maand by die huis. Dit het tot gevolg dat meisies baie agterraak met hulle skoolwerk en tot 55 skooldae per jaar kan misloop. Hierdie probleem word sedertdien deur Helpende Hand se #HelpHanna-projek aangeraak. Duisende meisies baat by die projek en ontvang sanitêre ware en ander toiletware by hulle onderskeie skole. Skenkings is by die konferensie in die Kaap ingesamel, asook by die twee geleenthede in Pretoria. Die sanitêre ware sal aangewend word om meisies in die plaaslike omgewing met vier pakkies sanitêre ware per jaar by te staan. Helpende Hand se 170 takke samel ook produkte in om die projek verder te ondersteun. Joubert het gesê die terugvoer van skoolverteenwoordigers bevestig ook dat die projek ŉ groot leemte vul en meisies se selfvertroue drasties verbeter.